Document ID: 32014R0811

REGULAMENTUL (UE) NR. 811/2014 AL CONSILIULUI
din 25 iulie 2014
de modificare a Regulamentului (UE) nr. 269/2014 privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 215,
având în vedere Decizia 2014/145/PESC a Consiliului din 17 martie 2014 privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei (1),
având în vedere propunerea prezentată în comun de Înaltul Reprezentant al Uniunii pentru afaceri externe și politica de securitate și de Comisia Europeană,
întrucât:
(1)
Regulamentul (UE) nr. 269/2014 al Consiliului (2) pune în aplicare anumite măsuri prevăzute în Decizia 2014/145/PESC și prevede înghețarea fondurilor și a resurselor economice ale persoanelor fizice care sunt responsabile de acțiuni sau politici care subminează sau amenință integritatea teritorială, suveranitatea și independența Ucrainei sau stabilitatea ori securitatea în Ucraina, care sprijină în mod activ sau pun în aplicare astfel de acțiuni sau politici sau care obstrucționează activitatea organizațiilor internaționale în Ucraina, ale persoanelor fizice sau juridice, ale entităților sau organismelor asociate acestora, ale persoanelor juridice, entităților sau organismelor care sprijină, cu resurse materiale sau financiare, acțiuni care subminează sau amenință integritatea teritorială, suveranitatea și independența Ucrainei sau ale persoanelor juridice, entităților sau organismelor din Crimeea ori Sevastopol a căror proprietate a fost transferată cu încălcarea dreptului ucrainean sau ale persoanelor juridice, entităților sau organismelor care au beneficiat de pe urma acestui transfer.
(2)
La 22 iulie 2014, Consiliul a fost de acord să extindă aplicarea măsurilor restrictive, astfel încât să vizeze persoanele sau entitățile care furnizează în mod activ sprijin material sau financiar factorilor de decizie din Rusia responsabili de anexarea Crimeei sau de destabilizarea Ucrainei de Est sau care beneficiază de pe urma acestui sprijin.
(3)
La 25 iulie 2014, Consiliul a adoptat Decizia 2014/499/PESC (3) care modifică Decizia 2014/145/PESC și prevede criterii modificate de includere pe listă pentru a permite includerea pe listă a persoanelor fizice sau juridice care furnizează în mod activ sprijin material sau financiar factorilor de decizie din Rusia responsabili de anexarea Crimeei sau de destabilizarea Ucrainei de Est sau care beneficiază de pe urma acestui sprijin.
(4)
Această măsură intră în domeniul de aplicare al tratatului și, prin urmare, este necesară o acțiune de reglementare la nivelul Uniunii pentru punerea sa în aplicare, în special pentru a se asigura aplicarea sa uniformă în toate statele membre.
(5)
Prin urmare, Regulamentul (UE) nr. 269/2014 ar trebui modificat în consecință.
(6)
Pentru a asigura eficacitatea măsurilor prevăzute în prezentul regulament, acesta ar trebui să intre în vigoare imediat,
ADOPTĂ PREZENTUL REGULAMENT:
Articolul 1
La articolul 3 din Regulamentul (UE) nr. 269/2014, alineatul (1) se înlocuiește cu următorul text:
„(1) Anexa I include:
(a)
persoanele fizice care sunt responsabile de acțiuni sau politici care subminează sau amenință integritatea teritorială, suveranitatea și independența Ucrainei sau stabilitatea ori securitatea în Ucraina, care sprijină în mod activ sau pun în aplicare astfel de acțiuni sau politici sau care obstrucționează activitatea organizațiilor internaționale în Ucraina, precum și persoanele fizice sau juridice, entitățile sau organismele asociate acestora,
(b)
persoanele juridice, entitățile sau organismele care sprijină, cu resurse materiale sau financiare, acțiuni care subminează sau amenință integritatea teritorială, suveranitatea și independența Ucrainei,
(c)
persoanele juridice, entitățile sau organismele din Crimeea ori Sevastopol a căror proprietate a fost transferată cu încălcarea legislației ucrainene sau persoanele juridice, entitățile sau organismele care au beneficiat de pe urma acestui transfer sau
(d)
persoanele fizice sau juridice, entitățile sau organismele care furnizează în mod activ sprijin material sau financiar factorilor de decizie din Rusia responsabili de anexarea Crimeii și a Sevastopolului sau de destabilizarea Ucrainei de Est sau care beneficiază de pe urma acestui sprijin.”
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 iulie 2014.

Labels: 18
11
5